Med et svidende nederlag på 0-5 til Fremad Amager indtager Hobro tredjepladsen i en meget tæt 1. division.

- Vi bliver simpelthen blæst omkuld. Så nøgtern var dommen fra cheftræner Ove Pedersen til HobroIKs egen facebookside efter søndagens ydmygende nederlag til Fremad Amager. Hele 0-5 måtte himmerlændingene se sig slået med. - Vi var slet ikke gode nok til at indstille os på vejrforholdene med regn og blæst, og så bliver vi altså blæst ud af stadion, sagde Ove Pedersen. Det er ikke første gang i denne sæson, at Hobro taber stort til Fremad Amager - men hvorfor holdet har det så svært på udebane mod Amager, kunne Ove Pedersen ikke svare på efter kampen. Han nøjedes med at glæde sig over, at Hobro ikke skal gæste banen igen. Hobro IK indtager lige nu tredjepladsen i 1. division, der dette efterår har vist sig særdeles uforudsigelig. Lige nu er det kun 10 point, der skiller nummer 1 fra nummer 10. På førstepladsen ligger Vendsyssel FF.